ขึ้นค่าจ้างลูกจ้างขรก.-รัฐวิสาหกิจ
กรมบัญชีกลางชงรัฐบาลปรับค่าจ้างลูกจ้างขรก.รัฐวิสาหกิจขึ้นอีก 300 บาท ใช้งบเพียบ
5 ส.ค. 2554

กรมบัญชีกลางชงรัฐบาลปรับค่าจ้างลูกจ้างขรก.รัฐวิสาหกิจขึ้นอีก 300 บาท ใช้งบเพียบ
นายรังสรรค์ ศรีวรศาสตร์ อธิบดีกรมบัญชีกลาง เปิดเผยว่า ที่ผ่านมาได้หารือกับสำนักงบประมาณและสำนักงานข้าราชการพลเรือน (ก.พ.) มีความเห็นว่า จะเสนอการปรับขึ้นเงินเดือนลูกจ้างประจำที่มีวุฒิการศึกษาให้ต่ำกว่าปริญญาตรีเป็นเดือนละ 9,000 บาท จากปัจจุบันได้เดือนละ 8,200 บาท หรือโดยการปรับขึ้นต้องการให้เท่ากับค่าจ้างขั้นต่ำวันละ 300 บาท ตามนโยบายของรัฐบาลที่จะปรับขึ้นให้กับแรงงานทั่วไป
สำหรับลูกจ้างประจำวุฒิปริญญาตรี ที่ได้เงินเดือนไม่ถึงเดือนละ 1.5 หมื่นบาท ก็จะมีการเสนอปรับขึ้นให้เท่ากับข้าราชการที่มีวุฒิปริญญาตรี
นายรังสรรค์ กล่าวว่า การปรับขึ้นเงินเดือนข้าราชการที่ได้ต่ำกว่า 1.5 หมื่นบาท จะเสนอรัฐบาลใหม่ให้มีการบรรจุข้าราชการบรรจุใหม่แทนคนเก่าที่เกษียณไปก่อน และถึงแก้ไขระเบียบกระทรวงการคลัง ปรับเพิ่มเงินค่าครองชีพชั่วคราว เพื่อให้ข้าราชการปริญญาตรีทั้งหมดรับ 1.5 หมื่นบาทต่อเดือน เพื่อไม่ให้กระทบกับฐานเงินเดือนทั้งหมด ซึ่งกรณีนี้สามารถดำเนินการได้เร็ว ประมาณ 3 เดือน
อย่างไรก็ตาม กระทรวงการคลังต้องเสนอให้มีการปรับโครงสร้างเงินเดือนข้าราชการทั้งระบบต่อไป เพื่อปรับฐานเงินเดือนของข้าราชการปริญญาโทและปริญญาเอกเพิ่มขึ้นไปด้วย เพื่อให้เกิดความเป็นธรรมกับข้าราชการทุกคน
ทั้งนี้ ข้อมูลในปี 2554 ระบุว่า มีข้าราชการ ลูกจ้างประจำ พนักงานราชการ ลูกจ้างชั่วคราวในระบบทั้งสิ้น 2,100,547 อัตรา ต้องใช้งบประมาณในการจ่ายเงินเดือน 4.71 แสนล้านบาท หากปรับขึ้นเงินเดือนปริญญาตรี ก็ต้องปรับโครงสร้างเงินเดือนข้าราชการทั้งระบบจะมีภาระงบประมาณเพิ่มขึ้น 1.73 หมื่นล้านบาท
นายสมชัย สัจจพงษ์ ผู้อำนวยการสำนักงานคณะกรรมการนโยบายรัฐวิสาหกิจ (สคร.) กล่าวว่า ในส่วนของหน่วยงานรัฐวิสาหกิจ มีลูกจ้างที่เงินเดือนไม่ถึง 1.5 หมื่นบาท มีอยู่ทั้งสิ้นจำนวน 6.4 หมื่นคน คิดเป็นสัดส่วนประมาณ 22% จากจำนวนลูกจ้างทั้งหมดที่มีอยู่ 2.94 แสนคน ขณะนี้ สคร.กำลังอยู่ระหว่างการรวบรวมข้อมูลจากรัฐวิสาหกิจทั้ง 57 แห่ง ว่า หากจะมีการปรับขึ้นเงินเดือน ค่าจ้างนั้นจะต้องมีภาระการปรับเพิ่มเงินเดือนเท่าไร